'n Versoek is uit die bedryf ontvang om vas te stel wat die omvang van veseldikte verandering vanaf 12 maande tot twee jaar ouderdom by goed gevoerde ramme is. Venter (1966) het soortgelyke werk gedoen, maar op 'n kudde met 'n baie laer gemiddelde veseldikte, wat dit dus nie vergelykbaar met die huidige Merino-stoetkudde van Suid-Afrika maak nie.
'n Ondersoek is derhalwe gedoen om die omvang van 'n verandering in veseldikte vanaf die ouderdom waarop die veseldikte bepaal is, tot die ouderdom waarop die ram verkoop word (± 2 jaar), te bepaal.
Honderd en agt Merinoramme uit die Grootfonteinse Merinostoet is in die ondersoek gebruik. Die ramme is sedert hulle op ouderdom vier maande gespeen is, op 'n konstante hoë voedingspeil aangehou. Op ouderdom ses maande is die ramme vir die eerste keer geskeer. 'n Midrib-wolmonster is op ouderdom 12 maande op die linkersy geskeer, waarna 'n tweede wolmonster op dieselfde plek op ouderdom 17 maande geskeer is. Terselfdertyd, op 17 maande, is 'n derde wolmonster op die regtersy geskeer wat die wolgroeiperiode vanaf ouderdom 6 - 17 maande verteenwoordig.
Volgens hierdie resultate blyk dit dat kopers van ramme eerder van die rangorde-indeks as van die werklike gemete veseldikte gebruik moet maak. Kopers is egter geneig om steeds die gemete veseldikte te wil hê, al is die indeks ook beskikbaar. Die indeks dui aan waar 'n spesifieke ram ten opsigte van sy kontemporêre groepsgemiddelde staan en die belang hiervan Iê daarin, dat op 'n relatiewe lae voedingspeil 'n ram se veseldikte fyn mag meet, maar daardie ram is nog steeds geneties relatief sterk. Die omgekeerde geld natuurlik ook .